బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
కోచ్‌పై వేటు.. స్మిత్, వార్నర్‌లపై ఏడాది నిషేధం!
బాల్ ట్యాంపరింగ్ వివాదం నేపథ్యంలో డారెన్ లీమన్‌ను వెంటనే కోచ్ పదవి నుంచి తప్పించాలని క్రికెట్ ఆస్ట్రేలియా నిర్ణయించినట్లు తెలుస్తోంది.
Others | Updated:
Mar 27, 2018, 10:35AM IST
కోచ్‌పై వేటు.. స్మిత్, వార్నర్‌లపై ఏడాది నిషేధం!
బాల్ ట్యాంపరింగ్ వ్యవహారం సీనియర్ ఆటగాళ్లు తెలుసు, కానీ కోచింగ్ స్టాఫ్‌కు ఈ విషయం తెలీదని స్మిత్ చెప్పిన సంగతి తెలిసిందే. కానీ బాల్ ట్యాంపరింగ్ కారణంగా చీఫ్ కోచ్ డారెన్ లీమన్‌‌పై వేటు పడే అవకాశం ఉందని తెలుస్తోంది. ట్యాంపరింగ్ బాగోతం యావత్ ఆస్ట్రేలియాను ఓ కుదుపు కుదిపిన నేపథ్యంలో కోచ్ పదవి నుంచి వెంటనే తప్పుకోవాలని నిర్ణయించినట్టు లీమన్ క్రికెట్ ఆస్ట్రేలియాకు తెలిపాడని సమాచారం. 24 గంటల్లోగా తను వైదొలిగే విషయాన్ని అధికారికంగా ప్రకటించే అవకాశం ఉంది.
మరోవైపు స్టీవ్ స్మిత్ , డేవిడ్ వార్నర్‌లపై క్రికెట్ ఆస్ట్రేలియా ఎలాంటి చర్యలు తీసుకోనుందనే విషయం ఆసక్తి కలిగిస్తోంది. వారిపై జీవితకాల నిషేధం విధించే అవకాశం ఉందని వార్తలు వెలువడతుండగా.. అది మరీ అన్యాయం అవుతుందని మాజీలు అభిప్రాయపడుతున్నారు. వీరిద్దర్నీ ఏడాదిపాటు క్రికెట్ నుంచి నిషేధించే అవకాశం ఉందని తెలుస్తోంది. అదే జరిగితే.. మరికొద్ది రోజుల్లో ప్రారంభం కానున్న ఐపీఎల్‌కు వీరిద్దరూ దూరం కానున్నారు. ఇప్పటికే రాజస్థాన్ రాయల్స్ స్మిత్ స్థానంలో రహానేను కెప్టెన్‌గా ఎంపిక చేసిన సంగతి తెలిసిందే.
దక్షిణాఫ్రికాతో నాలుగో టెస్టు ప్రారంభానికి ముందు కోచ్ లీమన్ తన పదవికి రాజీనామా చేస్తున్నట్లు ప్రకటిస్తారని బ్రిటన్‌‌కు చెందిన డైలీ టెలీగ్రాఫ్ పత్రిక తెలిపింది. అంతర్గత విచారణ నిమిత్తం క్రికెట్ ఆస్ట్రేలియా సీఈవో జేమ్స్ సదర్లాండ్ సౌతాఫ్రికా బయల్దేరడానికి లీమన్‌ను తొలగించాలని అనుకోవడమే ప్రాథమిక కారణమని తెలుస్తోంది.
ప్రెస్ కాన్ఫరెన్స్ నిర్వహించడానికి ముందు జొహన్నస్‌బర్గ్‌లో సదర్లాండ్ ఆటగాళ్లు, కోచింగ్ స్టాఫ్‌ను కలుస్తారు. అనంతరం లీమన్‌తోపాటు బాన్‌క్రాఫ్, స్మిత్, వార్నర్‌ల భవితవ్యం తేలుస్తారు. లీమన్ ఐదేళ్లుగా ఆసీస్ కోచ్‌గా బాధ్యతలు వ్యవహరిస్తున్నారు. అతడి శిక్షణలో ఆసీస్ రెండుసార్లు యాషెస్ సిరీస్‌‌ను గెలుచుకుంది. 2019 యాషెస్ తర్వాత కోచ్ పదవి నుంచి తప్పుకుంటానని ఆయన గతంలో స్పష్టం చేశారు. బాల్ ట్యాంపరింగ్ గురించి లీమన్ ఇంత వరకూ బహిరంగంగా మాట్లాడలేదు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.